text: Kraftig vækst hos Lego
  05 september 2013 kl. 08.41
  Lego er nu kun overgået af amerikanske Mattel på markedet for legetøj. Asiatiske børn trækker væksten.
  Lego kommer ud af de første seks måneder af i år med en omsætning på over 10 milliarder kroner. Og Lego er nu verdens nummer to på markedet for legetøj kun overgået af amerikanske Mattel.
  Omsætningen er steget med 13 procent i forhold til første halvår af 2012 - og det er blandt andet mere salg til børn i Asien, der hiver omsætningen i vejret.
  Selskabet fik et nettooverskud på 2,38 milliarder kroner - og det er 370 millioner kroner mere end i halvåret sidste år, fremgår det af halvårsregnskabet.
  Legos topchef Jørgen Vig Knudstorp er da også tilfreds med resultatet.
  - Det skal tilføjes, at vores salg i første halvår 2013 er øget, da lagerbeholdningen af Lego-produkter i detailhandlen var meget lav ved årets begyndelse på grund af vores succesfulde salg i slutningen af 2012, siger direktøren.
  - Det betød, at vi skulle fylde op på hylderne i detailhandlen med nye produkter, og nu ved indgangen til andet halvår er lagerbeholdningen på et højere niveau, så der er flere Lego-produkter til rådighed for forbrugerne, siger han.
  